2.

399 R 1493: nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (Ú. v. ES L 179, 14.7.1999, s. 1) opravené v Ú. v. ES L 271, 21.10.1999, s. 47, zmenené a doplnené: — 1 03 T: Akt o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia, prijatý 16. apríla 2003 (Ú. v. EÚ L 236, 23.9.2003, s. 33), — 32003 R 1795: nariadenie Komisie (ES) č. 1795/2003 z 13. októbra 2003 (Ú. v. EÚ L 262, 14.10.2003, s. 13). Ustanovenia nariadenia sa na účely tejto dohody vykladajú s týmito úpravami: (a) Odkazy na iné akty v nariadení sa považujú za relevantné do tej miery a v tej forme, v akých sú tieto akty začlenené do dohody; (b) Článok 1 ods. 1 sa neuplatňuje; (c) Hlava II s výnimkou článku 19 a hlavy III, IV a VII sa neuplatňujú; (d) Posledná veta odseku 2 článku 19 sa neuplatňuje na Lichtenštajnsko. Navyše posledná veta odseku 1 bodu B prílohy VI sa neuplatňuje na Lichtenštajnsko; (e) V článku 44 ods. 1 sa slová: ‚a v prípadoch, kedy je to vhodné, bez ohľadu na článok 45, legálne dovážané vína’ neuplatňujú; (f) V článku 44 ods. 14 sa pod ‚Rezanie vína pochádzajúce z tretej krajiny’ rozumie ‚Rezanie vína pochádzajúceho z tretej krajiny alebo zo štátu EZVO’; (g) V článku 45 ods. 1 písm. a) sa slová: ‚či už boli dovezené alebo nie’ neuplatňujú; (h) Kapitola II hlavy V sa uplatňuje s touto úpravou: Odchylne od vnútroštátnych právnych predpisov Lichtenštajnska stolové vína pôvodom z Lichtenštajnska, ktoré nemajú nárok na zemepisné označenie, musia byť v súlade s ustanoveniami kapitoly II hlavy V o opise, označovaní, predkladaní a ochrane vybraných výrobkov, ak sú tieto vína určené na trh EHP mimo Lichtenštajnska; (i) Hlava VI sa uplatňuje s týmito úpravami: Akostné vína pôvodom zo štátov EZVO sa považujú za ekvivalentné akostným vínam vyrobeným vo vymedzených regiónoch (‚akostné vína psr’) pod podmienkou, že sú v súlade s vnútroštátnymi právnymi predpismi, ktoré sú na účely tohto protokolu v súlade so zásadami nariadenia Rady (ES) č. 1493/1999 zmeneného a doplneného na účely tejto dohody. Opis ‚akostné vína psr’, ako aj iné opisy uvedené v článku 54 ods. 2, sa však pre tieto vína nesmú používať. Zoznam akostných vín ustanovený štátmi EZVO, ktoré vyrábajú víno, sa uverejní v Úradnom vestníku Európskej únie; (j) S odkazom na článok 54 ods. 4 sa vína pôvodom z Lichtenštajnska uznávajú ako akostné vína, ak spĺňajú všetky požiadavky pre takzvané ‚vína 1. kategórie’ podľa vnútroštátnych právnych predpisov. Akostné vína pôvodom z Lichtenštajnska majú nárok na jedno z týchto zemepisných označení, ktoré je alebo nie je doplnené o názov vinohradu a ktoré odkazuje na pôvod odrôd hrozna uvedených v lichtenštajnskom úradnom zozname vinohradov a AOC: Balzers, Bendern, Eschen, Eschnerberg, Gamprin, Mauren, Ruggell, Schaan, Schellenberg, Triesen, Vaduz. K tomuto zemepisnému označeniu je na etikete pripojený jeden z výrazov ‚Kontrollierte Ursprungsbezeichnung’, ‚KUB’, ‚Appellation d’origine contrôlée’ alebo ‚AOC’; (k) Články 71, 77, 78 a 79 sa neuplatňujú; (l) Na účely prílohy III sa Lichtenštajnsko považuje za súčasť vinohradníckej zóny B; (m) Bez ohľadu na odsek 1 bodu D prílohy VI vína pôvodom z Lichtenštajnska vyrobené podľa vnútroštátnych právnych predpisov a následne klasifikované ako ‚vína 1. kategórie bez dodatočného prívlastku kvality’ sa uznávajú ako akostné vína.